Folketing
2002-11-12

Dette forslag er et led i energireformaftalerne. Det har været længe undervejs, der har været mange vanskelige forhandlinger, men jeg glæder mig over, at energireformpartierne har kunnet holde sammen. Jeg tror, det er meget vigtigt for hele energisektoren, at der står et bredt politisk flertal bag strukturen og de forskellige ordninger, der gælder på energiområdet. Vores energireformaftale omfatter jo både el og varme og gas, vedvarende energi og energibesparelser, og jeg synes, det er flot, at det trods ideologiske modsætninger har været muligt at fastholde denne brede enighed fra den tidligere regering og til den nye regering. Men det har været et lidt besværligt forløb. Sagen var, at vi havde aftalt, at der skulle være et VE-marked med virkning fra den 1. januar 2003. Det kan af mange grunde ikke realiseres - det beklager jeg personlig, jeg havde meget gerne set, at vi havde haft et VE-bevismarked fra den 1. januar - og derfor skulle man finde en erstatning.